《邵文伯得玉兰於昭亭持以见遗因求诗为作长句》
宋代·李弥逊

羲和呼龙晓耕烟，斗挹沆瀣膏琼田。
青女剪刻了不睡，瑶草竞琼争春妍。
凝冰作肤露作胸，蕙花兰干香蘅荃。
仙人掌中太华小，上有玉井开丛莲。
云璈舞凤醉妃子，遗簪乱插春风前。
萓荚花含月皎皎，琪树弄影霜鲜鲜。
清氛皓态难比称，世上草木谁能肩。
虞师老圃眼未识，名字不着三坟编。
山翁何从午此种，一日万口人争传。
我惭形秽敢居侧，熟视眩转心茫然。
遥闻啬夫访奇琼，忍使抱恨蓬蒿边。
天衢五城白银阙，複道小苑通知缠，
何人移植备采拨，珊瑚碧树根株连。
重瞳一顾雨露偏，薰为叶气被八埏。
家家击壤歌丰年，不但洗我沉疴痊。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。